作者:楊巨源
標題:送李虞仲秀才歸東都，因寄元李二友
內容:高翼閑未倦，孤雲曠無期。晴霞海西畔，秋草燕南時。鄴中多上才，耿耿丹霄姿。顧我於逆旅，與君發光儀。同將儒者方，獲忝攜人知。幽蘭與芳佩，寒玉鏘美詞。舊友在伊洛，鳴蟬思山陂。到來再春風，夢盡雙瓊枝。素業且無負，青冥殊未遲。南橋天氣好，脈脈一相思。